Assassin's Creed III

Assassin's Creed III הוא משחק פעולה-הרפתקאות שפותח בידי יוביסופט מונטריאול והופץ בידי יוביסופט. המשחק הוא החמישי בסדרת משחקי Assassin's Creed, והוא מהווה המשך ישיר לקודמו, "Assassin's Creed: Revelations". המשחק יצא לקונסולות המשחקים פלייסטיישן 3 ו-Xbox 360 ב-30 באוקטובר 2012, ול-Wii U ולמערכת ההפעלה Microsoft Windows בנובמבר 2012. גרסה משופרת של המשחק בהפרדה גבוהה יצאה בשנת 2019 ל-Windows, פלייסטיישן 4, Xbox One ולנינטנדו סוויץ', ובשנת 2021 לגוגל סטדיה.

עלילת הסיפור עוקבת אחרי נרטיב היסוד של זיכיון משחקי Assassin's Creed ומתרחשת בהיסטוריה בדיונית, שבה יריבות מתמשכת בין שתי חברות סודיות - מסדר המתנקשים ומסדר טמפלרים - מציבה אותן בפני שתי אידאולוגיות שונות ומנוגדות. סיפור המסגרת מתרחש בתקופת המאה ה-21 ועוקב אחר דזמונד מיילס, שחי את הזכרונות הגנטיים של אבות אבותיו כדי למצוא דרך למנוע את האסון של שנת 2012. הנרטיב המרכזי של הסיפור מתרחש באמריקה הקולוניאלית שבתקופת המאה ה-18, בין השנים 1754 ל-1783, ועוקב אחר שתי דמויות שחייהן מקושרות אחת לשנייה - הראשון הוא היית'ם קנוויי, טמפלר בריטי שמנסה לבסס נוכחות בקולוניות עבור המסדר שלו במהלך מלחמת הצרפתים והאינדיאנים; וראדוּנְהַאגֶדוּ/קונור, בנו של היית'ם ממוצא מוהוק מצד אמו, שהופך למתנקש כדי להגן על אדמותיהם של אנשיו ולנקום את מותה של אמו, וכן נלחם בניסיונות של הטמפלרים להשפיע על מהלכה של המהפכה האמריקאית.

המשחק מציג עולם פתוח ומשוחק מנקודת מבט בגוף שלישי, כאשר הוא מתמקד בכישורי הקרב, ההתגנבות וביכולות הפארקור של היית'ם ושל קונור כדי להביס את אויביהם ולחקור את סביבתם. קונור מסוגל לחקור באופן חופשי את העיר בוסטון, ניו יורק ואת המערב הישן של אמריקה כדי להשלים משימות צדדיות בנפרד מהעלילה המרכזית של הסיפור. המשחק מציג גם אלמנט של ריבוי משתתפים ומאפשר לשחקנים להתחרות בצורה מקוונת כדי להשלים משימות סולו או קבוצתיות, ביניהן התנקשויות והתחמקות מרודפים. לצורך המשחק, חברת יוביסופט פיתחה מנוע משחק חדש בשם AnvilNext. המשחק Assassin's Creed III היה אחד ממשחקי הווידאו הראשונים שהציגו דמויות משבט המוהוק, עמים ילידים של אמריקה הצפונית. הצוות היצירתי ביקש לשרטט את תרבות המוהוק בצורה האותנטית ביותר ככל האפשר והתייעץ עם מומחי תרבות על תיאורו של קונור ושאר הדמויות במשחק. למשחק יצאו מספר תכנים להורדה, ביניהם "הרודנות של המלך וושינגטון" - חבילת הרחבה שמתרחשת בהמשכיות חלופית מזו של אירועי המשחק.

המשחק קיבל ביקורות חיוביות מהמבקרים, ששיבחו את סגנון המשחקיות, הנרטיב, התפאורה וקנה המידה השאפתני, בשעה שנמתחה ביקורת על מכניקת משחקיות לא מאוזנת, עיצוב המשימות וההתקדמות העלילתית. המשחק נחל הצלחה מסחרית, ומכר למעלה מ-12 מיליון עותקים ברחבי העולם. המשחק יצא ביחד עם משחק הספין-אוף "Assassin's Creed III: Liberation" לקונסולת המשחקים PlayStation Vita. משחק המשך יצא באוקטובר 2013 בשם "Assassin's Creed IV: Black Flag". בשעה שנרטיב הסיפור בזמנים המודרניים ממשיך את עלילות Assassin's Creed III, העלילה הראשית מתרחשת בתור הזהב של הפיראטים בתחילת המאה ה-18 ועוקבת אחרי אדוארד קנוויי, אביו של היית'ם וסבו של קונור. למשחק יצא פריקוול בנובמבר 2014 בשם "Assassin's Creed Rogue", שמתאר את עלייתם של הטמפלרים ונפילתם של המתנקשים באמריקה הקולוניאלית.

== משחקיות ==

"Assassin's Creed III" הוא משחק פעולה, הרפתקאות והתגנבות המתרחש בסביבת עולם פתוח ומשוחק מנקודת מבט בגוף שלישי. הנרטיב הראשי של הסיפור עוקב אחרי ראדונהאגדו, שידוע גם בשם קונור - מתנקש מהקולוניות האמריקאיות של המאה ה-18, ואת מעורבותו במספר אירועים במהלך המהפכה האמריקאית ומלחמת העצמאות של ארצות הברית. בפרולוג הסיפור, שמשתרך על פני שלושת רצפי הזכרונות הראשונים, השחקנים שולטים בדמות אביו של קונור, היית'ם, מנהיגם של הטמפלרים הקולוניאלים, בעוד ברצפי הזמנים המודרניים, השחקנים שולטים בפרוטגוניסט הראשי דזמונד מיילס, שמחפש אחר דרך להגן על כדור הארץ מפני התפרצות סולארית בתאריך 12 בדצמבר 2012. עולם המשחק מכיל שלושה אזורים עיקרים - בוסטון, ניו יורק ושטח נרחב של ערבות חופשיות הידועות בשם "אזור הספר" (הגדולה פי 1.5 מרומא במשחק "Assassin's Creed: Brotherhood"). חלקים מהחוף המזרחי והים הקריבי יכולים אף הם להיחקר במהלך המשימות הצדדיות המתרחשות בים.

המשחק "Assassin's Creed III" מציג אלמנטים חדשים של משחקיות כמו [[ציד והחזקת נשק בשתי הידיים. בתמונה מופיע קונור, כשהוא מחזיק בשני נשקים - הטומהוק ואקדח נטען לוע מול קבוצה של המעילים האדומים.]]
ריצה חופשית הפכה לפשוטה יותר עם תנועה חלקה וזורמת של פארקור בערים ובערבות החופשיות, כמו למשל טיפוס וריצה על עצים, הרים, צוקים וכדומה. מערכת הקרבות אף היא שודרגה, והיא כעת מאפשרת לקונור לשאת נשקים בשתי ידיו ולהתמודד מול מספר אויבים בו זמנית. כמו כן, שחקנים אינם זקוקים יותר להינעל על המטרה כמו במשחקים קודמים. לקונור יש גישה למגוון רחב של כלי נשק, ביניהם רובי מוסקט, חרבות, אקדחים נטעני לוע, כלי נשק מקומיים כמו גרזן טומהוק וחץ וקשת, חץ חבל (סכין הטלה שמחוברת לחבל, ואשר נועדה למשוך אויבים לעבר השחקן או לתלות אותם מגבוה) והלהבים הנסתרים, שהפכו לסימן ההיכר של המתנקשים. ניתן להשתמש במגן אנושי כנגד חיילים שיורים מרחוק על השחקן, ואין יותר צורך ברכישת ציוד רפואי מאחר שהריפוי מתבצע כעת באופן אוטומטי. מערכת ההתגנבות אף היא עברה שדרוג, והיא מאפשרת לשחקנים להשתמש בסביבה הטבעית כמו עשב גבוה ועצים כדי להתחבא, כמו גם היכולת להתערות בין שני אנשים.

למשחק קיימת מערכת חדשה לסימולציה של מזג אוויר כמו שלג, ערפל וגשם. העונות יכולות גם הן להתחלף, כמו למשל קיץ וחורף, מה שלא רק משפיע על הוויזואליות אלא גם על מכניקת המשחקיות, כאשר השחקנים ימצאו את עצמם רצים בצורה איטית יותר בשלג העמוק. פתיתי שלג נופלים יכולים להפחית את הראות עבור השחקן ויריביו, מה שמוסיף לאפקט ההתגנבות. המשחק מכיל גם מגוון רחב של בעלי חיים, הן מבויתים (כמו סוסים, פרות וכלבים) והן חיות בר (איילים, זאבים, דובים וכדומה). חיות בר נמצאות בערבות החופשיות וניתן לצוד אותן לצורך הבשר או העצמות שלהן, שאותם ניתן למכור. איכות ההרג קובעת את טיבו של המחיר עבורם, מה שיעודד שחקנים לצאת לציד בצורה חרישית. לצורך כך, יש אפשרות להשתמש גם במלכודות ובפיתיונות.

מערכת הכלכלה של המשחק מתבססת במשחק זה בעיירת המסחר דבנפורט, שמשמשת גם כביתו המאמץ של קונור. בעיר יכולים לבקר נגרים, חייטים וכדומה שנפגעו כלכלית כתוצאה מהמלחמה. שיחה עם אותן דמויות שאינן שחקן יכול לעודד אותן לעבור להתגורר בדבנפורט. ממקום זה, השחקן יכול ליצור משאבים, לסחור בהם וגם למכור אותם לעיירות אחרות באמצעות קרוואן. השחקן יכול גם להשכין שלום בין דמות אחת לשנייה, מה שיכול להוביל להקמתה של קהילה קטנה.

גרסה משודרגת של מערכת הגיוס והחניכה שהוצגה במשחק "Assassin's Creed: Brotherhood" חוזרת, כשהפעם שחקנים יכולים לגייס אזרחים למטרתם של המתנקשים על ידי השלמת משימות "שחרור". שלא כמו משחקים קודמים, השחקן מוגבל לשישה חניכים חדשים בלבד, אם כי לכל אחד מהם ניתן סיפור רקע ואישיות ייחודית משל עצמו, והם מחזיקים בכישורים רחבים יותר, מה שמאפשר להם ליזום מהומות, לספק ליווי הגנתי ולארגן מארב בין היתר. משימות צדדיות נוספות כוללות אספת דפי היומן של בנג'מין פרנקלין, חקירת מנהרות תת-קרקעיות כדי לפתוח תחנות למסע מהיר בין מקומות, להצטרף למועדוני ציד וקרב, חקירת שמועות של אנשי ספר אודות תופעות לא מוסברות כמו עצמים בלתי מזוהים וסאסקואצ'ים ומשימות "רגלי-עץ" בהם קונור מגיע למצודות תת-קרקעיות ואזורי שממה כדי לחשוף את האגדה על אוצרו של קפטן קיד. בנוסף, קיימים במשחק מיני-משחקונים כמו כדורת דשא, דמקה, טחנה ופאנורונה - שניתן לשחק בהם בפעם הראשונה בסדרת המשחקים.

"Assassin's Creed III" מציג לראשונה משחקיות ימית לסדרת המשחקים. במהלך הסיפור הראשי, ניתן לקונור פיקוד על אוניית בריג, ה"אקילה", וניתנת לו הזדמנות לשדרג אותה עם נשקים משופרים ושריון לגוף האונייה. השליטה על האונייה מסתמכת על גורמים סביבתיים כמו כיוון ומהירות רוחות, סערות מקומיות, גלים גבוהים וסלעים. עימותים עם אוניות אויב נעשים בידי תותח המיועד לנטרל אוניות גדולות, כשמטחי דופן מכסים את שני צידי האונייה ותותחי סביבול מסוגלים לגרום נזק לאוניות קטנות יותר - שניתן גם לעלות עליהן כדי למצוא אוצרות. ה"אקילה" ניתנת לניווט רק במשימות ראשיות מובחרות וסדרת משימות צדדיות המוקדשות רק לצורך זה.

גרסת Wii U של המשחק מביאה תוספות חדשות, כמו האפשרות לשנות כלי נשק תוך כדי קרב, והמפה תמיד ניתנת לצפייה על צג הקונסולה. גרסה זו תומכת גם במשחק כשהטלוויזיה כבויה, כשהמסך הראשי מכוון מחדש אל בקר המשחק.

מצב מולטיפלייר חוזר במשחק זה, בפיתוחו של סטודיו יוביסופט אנסי. יחד עם מצבי משחק חוזרים, החדשים כוללים מצב קואופרטיבי שנקרא "להקת זאבים" (Wolfpack), ובו מוטל על שחקן אחד עד ארבעה שחקנים להרוג דמויות מסוימות שאינן שחקנים במסגרת קצובה של זמן ודרך רצף של 25 שלבים. מצב נוסף כולל את "שליטה" (Domination), מצב קבוצתי שבו השחקנים צריכים ללכוד אזורים מסוימים במפה ולהגן עליהם מפני הקבוצה היריבה. חברת יוביסופט הודיעה ששרתי "Assassin's Creed III", בנוסף לאלה של כותרים ישנים אחרים של החברה, ייסגרו ב-1 בספטמבר 2022 - תאריך שנדחה ל-1 באוקטובר 2022. הדבר גרם לכל ההישגים והפרסים שקשורים למצב מרובה המשתתפים בגרסאות הקונסולות להיות בלתי ניתנים להשגה.

הגרסה המשופרת של המשחק שיצאה לפלייסטיישן 4 ול-Xbox One מכילה מכניקות מעוצבות מחדש. השחקנים יכולים לשרוק מכל מקום בזמן שהם חבויים, וזאת בניגוד לגרסה המקורית בה היה ניתן לשרוק רק בפינות של בניינים. שודרגה גם דרך ההתנקשות הכפולה, ואין יותר צורך להיכנס למצב מוניטין (או "נודעות לשמצה") כדי לבצע זאת. ניתנה גם האפשרות לכוון כלי ירייה באופן חופשי, מה שהעניק לקונור שליטה רבה יותר בחץ וקשת ובאקדחים. ממשק המשתמש והמיני-מפה שודרגו כדי לכלול סמלים מזוהים יותר לנוחות השימוש, וכדי להתריע לאיזה כיוון מיועדים החיילים לפנות. ממשקים אלה כוללים כעת גם מצבים לעיוורון צבעים. מערכות יצירת המשאבים והכלכלה גם הן שודרגו. מערכת התאורה של המשחק שודרגה כדי לדמות את הטכנולוגיה החדשה שיושמה לתוך המשחק "Assassin's Creed Origins". הטקסטורות עברו גם הן שדרוג כדי להידמות לאלה שבמשחקי Assassin's Creed אחרים ובכדי לנצל טוב יותר את מנוע המשחק החדש, AnvilNext 2.0.

== סיפור ==
=== רקע ותפאורה ===
בעקבות סוף אירועי הטרילוגיה של אציו עם המשחק "Assassin's Creed: Revelations", המשחק "Assassin's Creed III" משנה את המיקוד של הסדרה לתקופה היסטורית חדשה, אמריקה הקולוניאלית מהמאה ה-18. המשחק עוקב אחר שני פרוטגוניסטים ראשיים - היית'ם קנוויי, אציל בריטי וחבר בכיר במסדר הטמפלרים, שנשלח לאמריקה כדי לבסס נוכחות טמפלרית חזקה ביבשת ולמצוא מקדש עתיק שהושאר מאחור בידי הציוויליזציה הראשונה; וראדונהאגדו, בנו חצי-המוהוק של היית'ם שמצטרף למתנקשים כדי לנקום את שריפת הכפר שלו ואת מות אמו ולמנוע מהטמפלרים להשיג שליטה על המושבות.

סיפורו של היית'ם משמש כפרולוג לסיפור הראשי, ומתרחש בין השנים 1754 ל-1755 בזמן מלחמת הצרפתים והאינדיאנים שסללה את הדרך ל. סיפורו של קונור מקיף כשני עשורים מחייו, משנות ילדותו בשנת 1760 ועד לשנת 1783, וכולל אירועים מרכזיים מהמהפכה האמריקאית וממלחמת העצמאות של ארצות הברית מנקודת מבטו של קונור. ניתן לחקור את האזורים בוסטון וניו יורק, כמו גם אזורי הספר האמריקנים הסובבים - יערות, צוקים, נהרות, כפרו של קונור ואת המושבות לקסינגטון וקונקורד. השחקן יכול לצוד אחר חיות גדולות וקטנות, וכשליש מהסיפור מתרחש באזורי הספר. בשלב מסוים במהלך הסיפור ניתן לבקר בעיר פילדלפיה, כמו גם הקריביים במהלך המשימות הימיות. החוף המזרחי כולו ניתן למחקר באמצעות קונור ואוניית המפרש שלו, ה"אקילה".

כמו במשחקים קודמים, המשחק כולל חלקים מסוימים המתרחשים בזמנים המודרניים, בשנת 2012, ואשר עוקבים אחר דזמונד מיילס במאמצו להציל את האנושות מאסון מתקרב. חלקים אלה הורחבו באופן ניכר וכעת כוללים משימות ממשיות אותן ניתן לבצע כדי לקדם את העלילה. מקומות בהם ניתן לבקר בזמנים המודרניים כוללים גורד שחקים במנהטן, ניו יורק; אצטדיון בסאו פאולו, ברזיל ואת מתקני תאגיד אבסטרגו ברומא, איטליה.

=== דמויות ===
המשחק כולל מגוון רחב של דמויות. בחלקי הסיפור המתרחשים בזמנים המודרניים מופיעות דמויות רבות מהמשחקים הקודמים, ביניהן דזמונד מיילס, אביו האובד ויליאם מיילס (בדיבובו של ג'ון דה לנסי), ואת חבריו שון הייסטינגס ורבקה קריין. במהלך משימותיו, דזמונד נרדף בידי הטמפלר דניאל קרוס, שנשלח על ידי וורן וידיק - המדען הראשי של תאגיד אבסטרגו, קונגלומרט עסקי שמשמש כחזית למסדר הטמפלרים המודרני. דזמונד נתקל בדרכו במינרווה וביונו, חברי גזע קדום שידוע בתור הציוויליזציה הראשונה, שמנסים לעזור לו להציל את האנושות מאותו אסון שהשמיד את הגזע שלהם.

הפרוטגוניסט הראשי של המשחק הוא ראדונהאגדו, שידוע בשם המאמץ קונור, ודמויות המשנה בסיפור שלו כוללות את אכילס דבנפורט, מתנקש בדימוס והמנטור של קונור; אמו המוהיקנית גַהנְדידְזִיוֹ; הקצין הראשון של קונור על סיפון ה"אקילה" רוברט פולקנר (בדיבובו של קווין מקנלי מסרטי שודדי הקאריביים); ובעל המסבאה הצרפתי סטפן שאפו, שהופך לחניך מתנקש הראשון של קונור. במהלך המשחק, קונור נלחם נגד כוחות טמפלרים בראשות אביו היית'ם קנוויי (בו ניתן לשחק בשלושת רצפי הזכרונות הראשונים של המשחק); ועוזרים לו מגוון דמויות היסטוריות המתוארות כאן כטמפלרים כדוגמת צ'ארלס לי, ויליאם ג'ונסון, ג'ון פיטקרן, תומאס היקי (בדיבובו של אלן ליץ'), בנג'מין צ'רץ' וניקולאס בידל. תקופת הזמן כולל דמויות היסטוריות נוספות כמו ג'ורג' וושינגטון (בדיבובו של רובין אטקין דאונס), סמואל אדמס, ישראל פטנאם, תומאס ג'פרסון, בנג'מין פרנקלין, פול רוויר, המרקיז דה לה פאייט, אדוארד בראדוק ומייסון לוק וימס.

=== עלילה ===
אחרי אירועי המשחק הקודם, דזמונד, ויליאם, שון ורבקה מוצאים את המקדש הגדול של הציוויליזציה הראשונה במערה בניו יורק ונכנסים לתוכו באמצעות תפוח העדן שברשותם. כשיונו מתחילה לתקשר עמו, דזמונד נכנס למתקן האנימוס כדי להתמודד עם הפוגה הדיסוציאטיבית שלו, והשפעתה של יונו גורמת לו לחוות את זכרונות אבי אבותיו היית'ם קונוויי.

בשנת 1754, היית'ם מתנקש בפטרון בבית האופרה המלכותית כדי להשיג את המפתח שברשותו. הוא מקבל הוראה מהמסדר שלו (שהתברר בהמשך שמדובר בטמפלרים) למצוא את המקדש שאותו מפתח מעניק אליו גישה. היית'ם עורך מסע למושבות האמריקניות ומגייס מספר בני ברית למשלחת שלו. בזמן זה הוא פוגש בגַהנְדידְזיוֹ, אישה משבט המוהוק בה הוא מתאהב לאחר שהיא מבקשת את עזרתו בחיסולו של אדוארד בראדוק. היא לוקחת אותו למקדש הגדול, אך היית'ם אינו יכול להיכנס לתוכו.

דזמונד מסיק שהמפתח מיועד להיכל הפנימי של המקדש. כדי למצוא אותו, הוא חי את זיכרונותיו של ראדונהאגדו, בנם של היית'ם ושל גהנדידזיו. בשנת 1760, גהנדידזיו מתה כתוצאה מהתקפה על כפרם, וראדונהאגדו מניח שההוראה ניתנה בידי הטמפלר צ'ארלס לי. בשנת 1769, אם השבט מודיעה לראדונהאגדו שזוהי חובתו של השבט להגן על המקדש, ונותנת לו כדור בדולח שמאפשר לו לתקשר עם יונו. יונו מובילה את ראדונהאגדו למתנקש בדימוס בשם אכילס דבנפורט, שאחוות המתנקשים שלו התמוטטה לפני מספר שנים, שנאלץ להסכים ולאמן אותו. בהצעתו של אכילס, ראדונהאגדו קורא לעצמו בשם קונור כדי לנוע יותר בחופשיות ברחבי המושבות.

במשך השנים, קונור נשאב אל תוך המהפכה האמריקאית ואל מלחמת העצמאות של ארצות הברית במאמצים להגן על אנשיו ולשמור שהטמפלרים לא ישפיעו על המהפכה. הוא מתנקש ברוב בני בריתו של היית'ם, ופוגש באביו, עמו הוא חייב לשתף פעולה כדי להיפטר מטמפלר עריק. בהמשך, היית'ם מגלה את תוכניתו של ג'ורג' וושינגטון לעקור את הילידים המקומיים מאדמתם בשל תמיכתם בלויאליסטים, ביניהם נמנה שבטו של קונור. היית'ם מגלה גם שוושינגטון הורה על המתקפה שהרגה את גהנדידזיו, וקונור זועם על כך ומנתק את הקשר ביניהם. בחוזרו לכפר שלו, קונור מגלה שלי גייס לוחמים מוהיקנים כדי לגרום לפטריוטים לסגת ממשימתם להשמיד אותם. הוא נאלץ להרוג את אותם לוחמים בני שבטו כדי להימנע מקונפליקט.

בזמן ההווה, דזמונד משיג סוללות כדי להפעיל את המקדש, כאשר כל אותה עת נרדף בידי הטמפלר דניאל קרוס. אחרי שויליאם נלכד בניסיונו להשיג את הסוללה האחרונה, דזמונד מסתער על מפקדת אבסטרגו ברומא, הורג את קרוס ואת וידיק, מציל את אביו ומתפייס עמו.

קונור מתחיל לפקפק בנכונותו לחסל את הטמפלרים, ומקווה לעבוד במשותף עם היית'ם לקראת שלום וחופש. אולם, היית'ם נותר משוכנע בכך שיש לשלוט באומה על ידי החלפתו של וושינגטון בצ'ארלס לי. וושינגטון מבייש את לי בגלל שחיבל בתוצאות הקרב על מונמאות', וזה האחרון מבקש מקלט בפורט ג'ורג'. קונור מסתנן לתוך המצודה, אך מוצא במקומו של לי את היית'ם ונאלץ להרוג אותו. בסופו של דבר, קונור מאתר את מיקומו של לי ומתנקש בחייו, ומחזיר לרשותו את המפתח שניתן לו בידי היית'ם. קונור חוזר לכפר שלו ומגלה שהוא נטוש, ושכדור הבדולח הושאר מאחור. הוא מקבל הוראה מיונו להסתיר את המפתח, וקובר אותו בקבר בנו של אכילס, קונור דבנפורט.

דזמונד משיג את המפתח ונכנס להיכל הפנימי של המקדש, שם יונו מגלה לו שהוא יכול להציל את העולם במחיר חייו. לפתע מופיעה מינרווה, שמתנגדת לתוכניתה של יונו מאחר שהדבר ישחרר אותה מכלאה במקדש כדי למנוע ממנה לכבוש את האנושות. יונו מסבירה שאם תתרחש התפרצות סולארית, דזמונד יהפוך לסוג של משיח עבור שורדי האסון ויסגדו לו כמו אל אחרי מותו. אולם, בכך המורשת שלו תעבור מניפולציה כדי לשלוט בדורות הבאים. דזמונד בוחר להקריב את חייו כדי להציל את האנושות, וזה נותן להם את ההזדמנות ללחום ביונו.

אפילוג הסיפור מתרחש בשנת 1783 ומתעד את סוף מסעו של קונור. למרות שחיסל את הטמפלרים הקולוניאלים והבטיח את הצלחת המהפכה, קונור מרגיש שנכשל להגן על בני עמו, שעדיין סובלים מדיכוי. למרות זאת, הוא מחליט להמשיך ולהילחם למען עתיד טוב יותר. בזמן ההווה, קול קריינות מורה לשחקן לחפש אחר נקודות הצטלבות ברחבי שרטוט וירטואלי של אמריקה הקולוניאלית. כאשר הנקודות מתאספות, הקול מודיע שהם התחברו לענן.

==== הרודנות של המלך וושינגטון ====
זמן מה לאחר אירועי המשחק ובסיומה של מלחמת העצמאות, ג'ורג' וושינגטון נפגש בחשאי עם קונור ואומר לו לגבי חלומות שקיבל מתפוח העדן שהשיג לרשותו. קונור מודאג מכך ומנסה לקחת ממנו את התפוח אך עובר לקו זמן חלופי שנוצר מסיוטיו של וושינגטון. במציאות זו, קונור מעולם לא הפך למתנקש, אמו גהנדידזיו עדיין בחיים, אביו היית'ם קנוויי מת לפני שנים, ו-וושינגטון הושחת בידי התפוח והמליך את עצמו ל"מלך המשוגע" של ארצות הברית.

אחרי שגהנדידזיו מנסה לגנוב את מקור כוחו של וושינגטון אך נכשלת, וושינגטון הזועם מארגן את צבאו כדי לחסל אותה ואת שבטו של קונור. מתוך ייאושה, אם השבט חולטת את תה הערבה הגדולה, שמעניק יכולות פיזיות אך במחיר השפעות לוואי משתקות. אולם, גהנדידזיו אוסרת על קונור לשתות את התה ומעניקה לו במקום זאת את הלהבים הנסתרים של אביו היית'ם. כאשר צבאו של וושינגטון מתקיף, מרבית השבט נהרג כולל אמו של קונור, וקונור עצמו נורה בידי וושינגטון, שהכריע אותו בעזרת שרביט הכוח שלו שבראשו תפוח העדן. קונור מתרפא מפצעיו בידי אם השבט ונאלץ לחלוט את התה ולשתות אותו בהתעקשותה. הוא מקבל את הכוח להפוך לבלתי נראה ולזמן את רוחות הזאבים. אם השבט נהרגת בהמשך בפשיטה שנערכת בידי בנדיקט ארנולד, מה שגורם לקונור להרוג אותו. בנשימתו האחרונה, ארנולד אומר לקונור שהוא עבר שליטה מוחית בידי וושינגטון, ומורה לו לחפש אחר בנג'מין פרנקלין.

קונור נלכד בידי הגנרל ישראל פטנאם ונלקח לבוסטון כדי לעבור הוצאה להורג. הוא מתאחד עם חבר הילדות שלו גַהנַנְדוֹקוֹ, שחבר בתנועת מחתרת בהנהגת סמואל אדמס. אחרי שגהננדוקו מגלה לו ששתייה מרובה של התה יכולה להעניק כוחות נוספים, קונור עושה זאת ומקבל את הכוח לשנות צורה לעיט. הוא מאתר את פרנקלין ומשחרר אותו מאחיזתו של וושינגטון. אולם, כוחותיו של פטנאם אורבים לאדמס והורגים אותו ואת מרבית המורדים. כשלא נותרה בידיהם ברירה, קונור ופרנקלין נאלצים להחרים אונייה ולהימלט מבוסטון. פטנאם מגיע בעקבותיהם ומחזיק את גהננדוקו כבן ערובה, אך קונור הורג אותו ומציל את חברו. קונור, פרנקלין וגהננדוקו שטים לכיוון ניו יורק, שבה וושינגטון בונה פירמידה.

כאשר השלושה מתקרבים לניו יורק, האונייה מותקפת בידי צי של וושינגטון, מה שמאלץ את הצוות להתפזר. גהננדוקו מקריב את חייו כדי להציל את פרנקלין מוושינגטון, וקונור שותה את התה פעם אחת אחרונה, מה שמעניק לו כוח של דוב. הם נתקלים בקבוצת מחתרת נוספת שמונהגת בידי תומאס ג'פרסון, שמנסה לתקוף את הפירמידה של וושינגטון. קונור עוזר לקבוצת המורדים של ג'פרסון לסגת ומבקש לחפש אחר תמיכה נוספת במאמציהם לעצור את וושינגטון. כתגובה, וושינגטון פונה לעם בנאום ומתפאר בתוכניתו לפלוש לאנגליה ולשעבד את אנשיה. קונור מצליח לזרוע מספיק מהומה בקרב האנשים עד אשר אלה מתמרדים נגד וושינגטון. באמצעות מפתח מיוחד אותו קיבל מפרנקלין, קונור מסתנן אל תוך הפירמידה בה הוא נלחם בוושינגטון ומביס אותו. כשקונור מושיט ידו לעבר השרביט של וושינגטון, שניהם משוגרים חזרה לקו הזמן המקורי.

וושינגטון מבועת מכוחו של תפוח עדן ולפני שהוא עוזב, הוא נותן אותו לקונור כדי שייפטר ממנו. מאוחר יותר, וושינגטון פוגש במשרדו באדם מסתורי שמציע לו להפוך לנשיא ארצות הברית כדי לחזק את המדינה שרק הוקמה. וושינגטון מסרב בשל האירועים אותם חווה לאחרונה, וכשקונור זורק את תפוח עדן לים, האדם המסתורי נעלם ומתברר שמדובר באשליה נוספת.

== פיתוח ==
=== מקורות ===
תהליך הפיתוח של המשחק Assassin's Creed III החל עוד בינואר 2010, כמעט מיידית אחרי צאתו של המשחק "Assassin's Creed II", בידי קבוצת מפתחים בכירים של חברת יוביסופט. הכותר היה בשלבי פיתוח למשך כשנתיים וחצי - פרק הזמן הארוך ביותר לפיתוח מאז המשחק הראשון "Assassin's Creed". בתהליך היו מעורבים כ-300 עובדי החברה במונטריאול, עם צוותים נוספים מקוויבק, צרפת, סינגפור ואוקראינה. כאשר החברה חשפה לראשונה את המשחק "Assassin's Creed: Brotherhood" ב-2010 והתגלו פרטים חדשים על הכותר הבא, נוצר בלבול בקהילת הגיימרים באם מדובר ב-Assassin's Creed III או לא. לדברי המפתחים, "Brotherhood" לא היה "Assassin's Creed III", וכי בפרק הראשי הבא בסדרת המשחקים לא תככב דמות שהייתה קיימת מקודם. מפתחי חברת יוביסופט מונטריאול הודיעו שבסופו של דבר ישוחרר גם "Assassin's Creed III".

ז'אן-פרנסואה בווין מיוביסופט ציין גם שכל כותר ממוספר של סדרת המשחקים יציג דמות פרוטגוניסט חדשה ותפאורה חדשה. פטריס דזילה, המנהל הקריאייטיבי לשעבר של החברה, ציין שהסדרה תמיד תוכננה כטרילוגיה. הוא גם העיר לגבי Assassin's Creed III שהמשחק יתמקד במסע למניעת קץ העולם בשנת 2012, ושיהיה מרוץ נגד הזמן למצוא מקדשים ותפוחי עדן שנבנו בידי "אלה שהגיעו מקודם". לדבריו, דזמונד יחפש אחר רמזים למיקומם של אותם מקדשים על ידי חקירת זכרונותיהם של אחד (או כמה) מאבות אבותיו. מראיונות שנערכו עם דזילה והמנהל הקריאייטיבי אלכס הצ'ינסון, התוכנית המקורית לסיומו של המשחק Assassin's Creed III כשהסדרה עוד הייתה בשלב הטרילוגיה, הייתה שדזמונד ולוסי יפילו את תאגיד אבסטרגו ימים ספורים לפני ההתפרצות הסולארית, ושדזמונד ישתמש במידע שקיבל מאלטאיר ומאציו לצורך כך. המשחק עתיד היה להסתיים כשההתפרצות הסולארית תביא לסופו של כדור הארץ, אך כשדזמונד ולוסי נמצאים בחללית בדרכם לאתחל מחדש את האנושות בדומה לאדם וחוה. שמה של לוסי היה מבוסס על שרידיה המאובנים של מה שהואמן לאחד מהיצורים ההומיניניים הראשונים, וזאת כהרמז ליצירתה של תרבות חדשה. אולם, הסיום המתוכנן השתנה במידה רבה אחרי הצלחת המשחק "Assassin's Creed II", מה שהוביל ליצירתם של משחקי ספין-אוף נוספים לפני שהחלה העבודה על "Assassin's Creed III". דזילה והצ'ינסון בחרו לסיים את סיפורו של דזמונד אך נמנעו מתקרית האסון כדי לאפשר את קיומם של משחקים נוספים בזיכיון.

באוקטובר 2011, אלכסנדר אמנצ'יו - המנהל הקריאייטיבי של "Assassin's Creed: Revelations" - ציין שהכותר הבא בסדרת המשחקים ייצא לפני דצמבר 2012, אך הוא לא ייקח חלק בפרויקט. הדבר נבע מהרעיון שדזמונד מיילס עצמו יסיים את המסע שלו לפני סוף השנה. אמאצ'יו הוסיף וציין שעל המשחקים הבאים בסדרה לא צריכים לתאר מציאות עתידנית אחרי שתקופת הזמן הנוכחית תסתיים.

=== הכרזה ===
בנובמבר 2011, מנכ"ל יוביסופט איב גיימו הכריז בכנס פיננסי שמשחק ראשי בסדרת המשחקים ייצא בשנת 2012 אך סירב להיכנס לפרטים ושלל את האפשרות ששחרור המשחקים מדי שנה מפחית מערך הפרויקט אלא הם נחוצים כדי לספק את הביקוש לקהל. הוא הוסיף וציין בראיון שהמשחק הקרוב יהיה "הגדול ביותר שהיה עד כה". המשחק אושר בפברואר 2012 בידי החברה, וגיימו תיאר את הכותר בתור "הדור הבא האמיתי גם של זיכיון 'Assassin's Creed' וגם של בידור אינטראקטיבי ובניית סיפור באופן כללי. אנחנו נדחוף את הכותר קדימה משום שמדובר במוצר פנטסטי שהצוות עבד עליו במשך שלוש שנים. מה שראינו עד כה ממש מרהיב". הוא הוסיף וציין שחברת ההוצאה לאור משקיעה בכבדות במשחק יותר מאשר כל משחק אחר.

קדימון סינמטי של המשחק יצא ב-5 במרץ 2012, וחברת יוביסופט תיארה את הפרויקט בתור השאפתני ביותר בהיסטוריה של החברה, עם יכולת הפקה גבוהה יותר של המפיצים מכל כותר אחר עד כה. מנוע המשחק, AnvilNext, מספק יכולת גרפית, מודלים של דמויות ובינה מלאכותית משופרים יותר, וכן מאפשר למלא את שדה הקרב בכמות גדולה של אויבים. בהמשך, חברת יוביסופט ציינה שהיא מבקשת לגרום למשחק להיראות כמו הדור הבא של קונסולות המשחקים בדור הנוכחי שלהם, וזאת באמצעות מנוע המשחק החדש.

חברת יוביסופט ציינה שכאשר יצא המשחק Red Dead Redemption של חברת Rockstar Games באמצע פיתוחו של Assassin's Creed III, היה זה מפתיע לראות איך החברה הוסיפה ציד של חיות בר ואזורי ספר נרחבים לתוך המשחק - אלמנטים ששתי החברות תכננו עבור משחקי ההמשך שלהן. הכותב הראשי קורי מיי ציין שכעת יוביסופט מסתכלת על הצלחתו של Red Dead Redemption ומנסה לקחת את הנוסחתיות לכיוונים חדשים. מנהל הקריאייטיב אלכס הצ'ינסון ציין שהצוות המפתח התרחק מהרעיון ליצור דמות פרוטגוניסטית נשית, למרות הרצון הכללי לדמויות של מתנקשות נשיות בזיכיון, מאחר שתקופת הזמן של המהפכה האמריקנית לא איפשרה זאת.

=== שיתוף פעולה עם שבט המוהוק ===
חברת יוביסופט תמיד ניסתה לדייק בתיאורן של תקופות היסטוריה שונות, והמשחק Assassin's Creed III אינו יוצא מן הכלל. מתוך הבנה שפיתוחו של משחק העוסק בשבטים ילידים ללא עזרה חיצונית יהיה בעייתי, אלכס הצ'ינסון שכר את ייעוצו של טהאווי'סונטה תומאס דיר מהמרכז לתרבות ושפות Kanien’kehá:ka Onkwawén:na Raotitióhkwa לדיוק מרבי של התיאורים, ולהחלטות הצוות המפתח מה ראוי ואינו ראוי לייצג במשחק. פרטים אלו כללו את סגנון הלבוש, המוזיקה האופיינית וכדומה. בנוסף, קרקוף תוכנן במקור לקחת חלק במשחק, אך הוא הוסר אחרי שדיר ייעץ ששבט המוהוק המתואר במשחק מעולם לא באמת ביצע קרקוף. יחד עם מורה לשפות, דיר עזר למדובב דמותו של ראדונהאגדו, נואה וואטס, לדבר את שפת המוהוק, וניתן להם החופש לשנות את הדיאלוג ברגע שהדיבור לא היה מתאים או ראוי. מעבר לכך, קהילת תושבי מוהוק המקומיים שבמונטריאול עזרה להוסיף את קולותיהם לפסקול המשחק ולעבודת דיבוב הדמויות. בתרבות המוהוק, כל שם של אדם הוא ייחודי ומקודש ולעולם לא ניתן למישהו אחר, ולכן היה זה כבוד גדול שקהילת המוהוק איפשרה ליוביסופט להעניק את השם ראדונהאגדו לקונור. עקב כך, החברה לא רשמה קניין רוחני לשם המוהיקני מתוך רחישת כבוד והוקרת תודה. במקור, הייתה סצנה סינמטית בה נראה כפרו של ראדונהאגדו עוטה מסכות טקסיות, אך מכיוון שהמסכות היו חלק פרטי ורוחני מאוד בהוויי המוהוק, דיר ביקש שקטע זה יושמט. עזרתו של דיר הייתה חלק חשוב ומשפיע בתיאור שבט המוהוק במשחק, והוא ציין שהמוצר הסופי היה הישג פנומנלי עבור אנשיו.

== שיווק והוצאה ==
סגן נשיא מחלקת השיווק של יוביסופט, טוני קיי, אמר שהמשחק Assassin's Creed III ייהנה מהמחויבות השיווקית הגדולה ביותר בהיסטוריה של החברה. מנהל השיווק של יוביסופט ב, רוב קופר, ציין שהמשחק הוא נקודת התחלה טובה לשחקנים חדשים לסדרה, ושהוא חושב ש-Assassin's Creed III יחזיק טוב כנגד הוצאות גדולות אחרות של אותה שנה. במרץ 2012 יצא מארז אוסף שמאגד את שני המשחקים הראשונים "Assassin's Creed" ו-"Assassin's Creed II" יחדיו לפלייסטיישן 3, ל-Xbox 360 ולהורדה ב-PlayStation Network.

חברת יוביסופט שיתפה פעולה עם מספר חנויות קמעונאות לבונוסים בהזמנה מוקדמת, המשתנים מחנות לחנות. לצורך תמריץ לקניית המשחק, ניתן להזמנה מוקדמת מארז סטילבוק לאספנות עם איורים מאמן הקומיקס אלכס רוס. חבילת התוכן להורדה "קפטן האקילה" כוללת נשק לשחקן יחיד (גרזן לפשיטה פיראטית) וסקין לשחקן יחיד (מדי הקפטן של האקילה), בעוד חבילת התוכן להורדה "מתנקש קולוניאלי" כוללת נשק לשחקן יחיד (אקדח פלינטלוק סקוטי) וסקין לשחקן יחיד (תלבושת מתנקש קולוניאלית מסורתית).

הגרסה הדיגיטלית של המשחק ששוחררה בידי SCEE והייתה זמינה להורדה ב-PlayStation Store בשם "מהדורת הזהב". היא כללה את דיסק המשחק, את משחק הספין-אוף "Assassin's Creed III: Liberation" לקונסולת PlayStation Vita, משימה נוספת בשם "סוד מסוכן" שהייתה כלולה במהדורה המיוחדת וכרטיס עונתי (הראשון שניתן אי פעם לסדרת המשחקים).

חברת Nvidia המשווקת כרטיסי מסך הוציאה גרסת באנדל של המשחק עם כרטיס המסך החדש GeForce GTX 650 Ti, כאשר לדברי החברה, המשחק מנצל את מלוא הטכנולוגיה שיש לכרטיס המסך להציע. חברת יוביסופט באוסטרליה הוציאה מהדורה מיוחדת ומוגבלת מאוד של המשחק למכירה פומבית שרווחיה נועדו לקרן בית החולים לילדים בסידני. קיימים עשרה עותקים בודדים של מהדורה זו בכל העולם.

=== מהדורות מיוחדות ===
מהדורת החופש המיוחדת לתרומה של המשחק.

ב-26 במרץ 2012, חברת יוביסופט הכריזה על שלוש מהדורות מיוחדות למשחק Assassin's Creed III: "מהדורת החופש", "מהדורת 'הצטרף או מות'" ומהדורה מיוחדת נוספת שמוגבלת לאירופה, המזרח התיכון ואפריקה וכן לאוסטרליה. ב-1 ביוני 2012, יוביסופט הכריזה על מהדורה לאספנים בשם "מהדורת UbiWorkshop". יוביסופט וסוני שיתפו פעולה כדי להוציא מהדורת באנדל של המשחק למכירה עם קונסולת פלייסטיישן 3, שהייתה זמינה מיום הוצאתו הראשון של המשחק. בתאריך יציאתו של המשחק, הוצעו ארבע משימות נוספות לשחקן יחיד, שנקראו "משימות בנדיקט ארנולד". המשחקיות במשימות אלה עוקבת אחר בנדיקט ארנולד והקשר שלו להסגרת ווסט פוינט לידי הבריטים. התסריטאי מאט טורנר ציין שמשימות אלו היו מהמשימות המדויקות ביותר מבחינה היסטורית במשחק, וזאת כשכמה סצינות כללו את אותן מילים שנאמרו בידי דמויות מפתח באירועים האמיתיים שהתרחשו בווסט פוינט, לפי רשומות מתועדות של בית המשפט.
* מהדורת החופש - כללה את דיסק המשחק, מארז סטילבוק בלעדי עם איורים מאת אמן הקומיקס אלכס רוס, פנקס הרשימות של ג'ורג' וושינגטון, פסל בגודל 24 ס"מ של קונור ושתי ליתוגרפיות בלעדיות. התוכן בתוך המשחק כלל שתי משימות לשחקן יחיד ("רוח המלחמה" ו"חורבות המאיה האבודות") ודמות מולטיפלייר נוספת (הצלף).
* מהדורת 'הצטרף או מות - כללה את דיסק המשחק, המדליון של קונור ואת פנקס הרשימות של ג'ורג' וושינגטון. התוכן בתוך המשחק כלל משימה בלעדית אחת לשחקן יחיד ("רוח המלחמה") ודמות מולטיפלייר נוספת (הצלף).
* המהדורה המיוחדת - כללה את דיסק המשחק, מארז בלעדי לאספנים ומשימה בלעדית אחת לשחקן יחיד ("סוד מסוכן").
* מהדורת UbiWorkshop - כללה את דיסק המשחק, המהדורה השנייה של האנציקלופדיה על משחקי Assassin's Creed, מארז בלעדי, ארבעה הדפסים נדירים ורומן גרפי חדש בשם "Assassin's Creed: Subject 4" האוסף את חוברות הקומיקס Assassin's Creed: The Fall and The Chain).
* המהדורה המוגבלת - כללה את דיסק המשחק, פסל בגודל 24 ס"מ של קונור, דגל קולוניאלי מעוטר בגודל 70X120 ס"מ, אבזם חגורה מתכתי עם סמל המתנקשים בגודל 7.5X8 ס"מ ופנקס הרשימות של ג'ורג' וושינגטון. התוכן בתוך המשחק כלל משימה בלעדית אחת לשחקן יחיד ("חורבות מאיה האבודות"). מהדורה זו אינה ניתנת למכירה בממלכה המאוחדת או באירופה עקב תיאורים המכוונים נגד הבריטים בתוך המשחק.
* מהדורת דלוקס דיגיטלית - כללה את דיסק המשחק, פנקס הרשימות של ג'ורג' וושינגטון ואת הפסקול הרשמי של המשחק. התוכן בתוך המשחק כלל שלוש משימות לשחקן יחיד, שני סקינים (מדי קפטן אקילה ומדי המתנקש הקולוניאלי) ושתי דמויות מולטיפלייר נוספות (הצלף והמעיל האדום). מהדורה זו כוללת גם את התוכן להורדה של בנדיקט ארנולד שהיה בעבר זמין רק לפלייסטיישן 3. מהדורה בלעדית למחשב האישי.
* מהדורת וושינגטון - כללה את דיסק המשחק, שלושת חלקי חבילת ההרחבה "הרודנות של המלך וושינגטון" ואת התכנים להורדה "הסודות החבויים" ו"למוד קרבות" ("Battle Hardened").

אולפני יוביסופט באוסטרליה הוציאו מהדורה מיוחדת ומוגבלת מאוד, שאותה העמידו למכירה פומבית לצורך תרומות לקרן בית החולים לילדים בסידני, אוסטרליה. קיימים רק עשרה עותקים של מהדורה זו ברחבי העולם.

=== גרסה משופרת ===
בספטמבר 2018 הוכרז על הוצאתה של גרסה משופרת של המשחק "Assassin's Creed III" בהפרדה גבוהה. גרסה זו כוללת שיפורים בויזואליות ובמערכת התאורה, מודלים מפורטים יותר של הדמויות ומספר שדרוגים למערכות המשחקיות. בגסה זו זמינים כל התכנים להורדה ששוחררו עד כה. הגרסה המשופרת יצאה ב-29 במרץ 2019 לפלייסטיישן 4, Xbox One ולמחשב האישי גם כתוסף למשחק Assassin's Creed Odyssey וגם כמשחק שעומד בפני עצמו. גרסת נינטנדו סוויץ' יצאה ב-21 במאי 2019.

=== תוכן להורדה ===
ב-3 באוקטובר 2012, חברת יוביסופט חשפה כרטיס עונתי לחבילות התכנים להורדה, הראשון אי פעם שניתן לסדרת המשחקים. הכרטיס העונתי היה זמין למשך חצי שנה מזמן הרכישה בחנויות PlayStation Network ו-Xbox Live, והעניק גישה לשלושת חלקי חבילת ההרחבה "הרודנות של המלך וושינגטון", חבילת התוכן להורדה "הסודות החבויים" שכוללת את כל הבונוסים שהיו זמינים ברכישה מוקדמת, וחבילת התוכן להורדה "למוד קרבות", שכולל מפות ודמויות חדשות למולטיפלייר. בנוסף, שחקנים שרכשו את הכרטיס העונתי קיבלו גישה לחבילות התוכן להורדה כשבוע לפני השחקנים האחרים.

הגרסה המשופרת של המשחק - אשר יצאה בשנת 2019 - כללה את כל התוכן להורדה שיצא עד כה מלבד התוכן למולטיפלייר, מאחר שמצב זה הוסר מהמשחק. גרסה זו מגיעה גם עם תלבושות המורשת לדמויות הפרוטגוניסטים מכל סדרת המשחקים עד כה, כלומר אלטאיר אבן לא-אחד מ-"Assassin's Creed", אציו אודיטורה מ-"Assassin's Creed II", אדוארד קנוויי מ-"Assassin's Creed IV: Black Flag", שיי פטריק קורמק מ-"Assassin's Creed Rogue", ארנו דוריאן מ-"Assassin's Creed Unity", ג'ייקוב פריי מ-"Assassin's Creed Syndicate", באייק מ-"Assassin's Creed Origins" ואלכסיוס מ-"Assassin's Creed Odyssey".

==== תוכן Uplay ====
המערכת לניהול זכויות דיגיטלי, הפצה דיגיטלית ומולטיפלייר, Uplay, מאפשרת שדרוגים נוספים בתוך המשחק שניתן להשיג על ידי צבירת נקודות תוך כדי משחק. הפרסים הנבחרים הם ערכת נושא לפלייסטיישן 3, אקסבוקס 360 ולמחשב האישי; חבילת "Life Scratcher" שמאפשרת להגדיל את קיבולת החפצים שאותם קונור יכול לשאת; אפשרות לפתיחת פריטי מולטיפלייר בלעדיים ואת תלבושתו של אציו מתוך "Assassin's Creed: Revelations" אך עם גלימה שונה; וחבילת "העריק" שפותחת תלבושת חדשה של מולטיפלייר ופריטי פרופיל מסוימים.

==== חבילת "סודות חבויים" ====
ב-4 בדצמבר 2012 שוחררה חבילת "סודות חבויים" לשחקנים שרכשו כרטיס עונתי לפלייסטיישן 3, אקסבוקס 360 ולמחשב האישי. החבילה כוללת שלוש משימות לשחקן יחיד ("סוד מסוכן", "רוח המלחמה" ו"חורבות מאיה האבודות"), שפותחות את כלי הנשק קטלס בעל שיני מסור, אלת מלחמה ומוסקט נטען לוע, בהתאמה. בנוסף, החבילה כוללת שתי תלבושות לשחקן יחיד (קפטן ה'אקילה' והמתנקש הקולוניאלי) ושתי דמויות מולטיפלייר (הצלף והמעיל האדום). כל התוכן היה זמין בעבר כבונוסים להזמנה מוקדמת דרך חנויות קמעונאות שונות או במהדורות שונות של המשחק.

==== חבילת "למוד קרבות" ====
חבילת התוכן להורדה "למוד קרבות" ("Battle Hardened") הוכרזה יחד עם חבילת "סודות חבויים" ב-4 בדצמבר 2012, והיא כללה מפות ודמויות חדשות למצב המולטיפלייר. היא יצאה ב-8 בינואר 2013, וכללה את המפות של צ'ארלסטון, פורט סן מתיאו וסן-פייר, דמויות המולטיפלייר "המושל", "איש ההרים" ו"איש זאב הערבות".

==== "הרודנות של המלך וושינגטון" ====
ב-3 באוקטובר 2012, חברת יוביספוט חשפה את חבילת ההרחבה הראשונה של המשחק, "הרודנות של המלך וושינגטון". הסיפור מביא את "הממלכה המאוחדת של אמריקה" בהיסטוריה חלופית שבה ג'ורג' וושינגטון השיג את ידו על תפוח עדן, הושחת ממנו והמליך את עצמו למלך. קונור מקבל הוראה להפיל את הדיקטטור מכסאו. הקמפיין לשחקן יחיד כולל שלושה חלקים - "השִמְצַה" שיצא ב-19 בפברואר 2013, "הבגידה" ב-19 במרץ ו"הכפרה" שיצא ב-23 באפריל.

=== מוזיקה ===
פסקול המשחק הוא הראשון שלא בהלחנתו של המלחין הדני ג'ספר קיד, שהלחין את פסקולי המשחקים הקודמים בסדרה. במקומו, המוזיקה במשחק הולחנה על ידי המלחין הסקוטי לורן באלף, שעבד במשותף עם קיד על הפסקול הקודם, "Assassin's Creed: Revelations". באופן כללי, למשחק הולחנו לפחות כעשר שעות של נעימות מוזיקליות על ידי באלף: בעוד אורכו של הפסקול הרשמי הוא מעל שעה, אורכו של פסקול "הרודנות של המלך וושינגטון" הוא כשעה וארבעים, ואורכו של הפסקול הלא-רשמי כשמונה שעות. בכך, פסקולי המשחק הפכו לחומר המולחן הרב ביותר שנעשה בתולדות סדרת המשחקים עד היום.

הפסקול יצא להורדה דיגיטלית ב-30 באוקטובר 2012. המשחק גם כולל נעימות שהולחנו בידי מקס ארוג', דייב פלמינג, אנדרו קוזינסקי, ג'סה קלב וסטיב מזארו. הפסקול של חבילת ההרחבה "הרודנות של המלך וושינגטון" יצא ב-23 באפריל 2013.

== קבלה וביקורות ==
{| class="wikitable mw-collapsible" align="left" width="250"
! colspan="2" | ציון מבקר
|-
! מבקר !! ציון
|-
| Metacritic || PS3: 85/100WiiU: 85/100PC: 80/100
|-
! colspan="2" | ציון ביקורות
|-
! פרסום !! ציון
|-
| Empire || 
|-
| GameRevolution || 
|-
| The Escapist || 
|-
| G4 || 
|-
| Entertainment Weekly || A-
|-
| Game Informer || 9.5/10
|-
| The Guardian || 
|-
| GameTrailers || 9.2/10
|-
| Eurogamer || 9/10
|-
| GamingBolt || 9/10
|-
| GameSpot || 8.5/10
|-
| Official Xbox Magazine US || 8.5/10
|-
| IGN || 8.5/10
|-
| +GamesRadar || 
|-
| Cinema Debate || 
|-
| Demon Gaming || 8.3/10
|-
| Edge || 8/10
|-
| Polygon || 8/10
|-
| Joystiq || 
|-
| PC Gamer UK || 72/100
|-
| || 7/10
|-
| Video Gamer || 7/10
|-
| God is a Geek || 7/10
|-
| Vamers.com || 7/10
|-
| Gaming Nexus || 7/10
|-
| 1Up.com || B-
|}
המשחק "Assassin's Creed III" קיבל ביקורות חיוביות מהמבקרים, אשר שיבחו את נרטיב הסיפור, המשחקיות (ובמיוחד המשימות הימיות), התפאורה וקנה המידה, בשעה שנמתחה ביקורת על מכניקה לא מאוזנת, עיצוב משימות נוסחאתי והקצב. אתר הביקורות Metacritic העניק לגרסת הפלייסטיישן 3 ציון של 85 מתוך 100, לגרסת Xbox 360 84 מתוך 100, לגרסת Wii U 85 מתוך 100 ולגרסת Microsoft Windows 80 מתוך 100.

מגזיני המשחקים Empire, GameRevolution, The Escapist ו-G4 העניקו למשחק ציון 5/5 כוכבים, כאשר סבסטיאן ויליאמסון מ-Empire ציין שהמשחק הוא "חיה רעה והשאפתני ביותר בהיסטוריית הפיתוח של יוביסופט". לדבריו, המשחק הוא עצום ממדים ש"השעות אותן תצטרך להשקיע מפליגות בנוחות לעבר טריטוריית שתי הספרות לפני שבכלל תגרד את פני השטח"; דניאל בישוף מ-GameRevolution ציין ש"המשחק משלב את המיטב שבזיכיון עד כה, ואינו מאכזב מעריצים מושבעים שהיו בזיכיון מתחילתו, בו בזמן שהוא הופך את הקפיצה לטרף נוחה וקלה"; גרג טיטו מ-The Escapist פותח את דבריו בציון העובדה ש"משחק העולם הפתוח הזה נותן לך מושב בשורה הראשונה לראות כיצד הדרמה של המהפכה האמריקאית מתפתחת. תזכה לרכב עם פול רוויר, ללחום בקרב גבעת בנקר ולהפגש עם נשיא לעתיד אחד או שניים - מה שנהדר עבור חובבי היסטוריה, אבל אינך חייב להכיר אף אחת מהדמויות כדי להעריך את המשחק. אולי תוכל ללמוד דבר אחד או שניים כשהמשחק מעביר אותך במהירות מבוסטון, לפילדלפיה ולניו יורק, אך מדובר בעושר העולם וכל הדברים שמסיחים את הדעת שיגרמו לך לזכור את 'Assassin's Creed III'". הוא מוסיף לציין ש"עם התמקדות הסדרה בקפיצות אתלטיות מגגות בניינים, אפשר לתהות כיצד המשחק הצליח לגרום לתפאורת אמריקה הקולוניאלית לעבוד, היות שבניינים וסככות שעשויים מעץ רחוקים מאוד מנוף הבניינים של רומא. אולם, אין צורך לדאוג, שכן מדובר באותה מידה של כיף לטפס על צוקים ועצים, לקחת את זינוק האמונה המסורתי ממרום גבעת ביקון או מענפיו הגבוהים ביותר של עץ גבוה לתוך ערימת חציר. הריצות והקפיצות במשחק הן חלקות מאוד, ומלבד השיהוק המקרי שבו קונור פונה לכיוון שלא התכוונת אליו, מהנה מאוד לשוטט דרך יערות ניו אינגלנד או ברחובות בוסטון". מגזין G4 ציין ש"המשחק אינו מושלם, אך יש כל כך הרבה סיפור, מולטיפלייר ודברים לעשות שעשר שעות משחק סטנדרטיות לא יספיקו". 

מגזין אנטרטיינמנט ויקלי העניק למשחק ציון A- בסקלת הערכה מ-A ל-F, כאשר תיאר את המשחק כהכלאה בין המשחקים "Brotherhood" ו-"Red Dead Redemption" לסרטי הרפתקאות כמו "אדון ומפקד: הצד הרחוק של העולם" וג'וני טרמיין, בציינו ש"גם הדמויות מספרי ההיסטוריה וגם הסיפור הראשי (הסאגה בין אב לבן) הם רק אלמנט צנוע לאחת מחוויות המשחקים המבדרות ביותר ועצומות הממדים שתשחק בהם השנה. כזו שמעניקה לך הזדמנות להפליג בימים כפריבטיר ולירות בתותחים לעבר פריגטות בריטיות במימי האוקיינוס האטלנטי; או לשחק משחקי ציד באחוזת אזורי הספר; או לשמוע סיפורי מעשיות מדניאל בון; או שמא ללקט משאבים לבניית רהיטים או אקדחים וכיוצא בזה". מגזין Game Informer העניק למשחק ציון 9.5 מתוך 10, שאומרו ש"המשחק זוכה להעביר את כל מה שהסדרה הבטיחה, ומזריק לתוכו קצת יותר בשביל הטעם הטוב... רוב השחקנים כנראה יעבירו את שש שעות המשחק הראשונות בניסיון להבין את גודלו ושאפתניותו של הסיפור". אריק וייס ממגזין That Shelf קבע שמדובר במשחק מעולה, וש"יוביסופט עשו את זה נכון, וזה פנטסטי", אולם הוסיף ואמר שצוות המפתחים בחר ברוחב יריעה מאשר עומק עלילה, ושיעורי ההיסטוריה נצמדים לעובדות עיקריות מבלי להיכנס לפרטי פרטים. עוד הוא מציין שהמשחק בסופו של דבר מצליח משום שהוא חולק מחווה לאידאולוגיה האמריקאית מבלי ליפול לג'ינגואיזם עיוור, ומעניק איזון עדין שמתחמק מתהומות נרטיביות ידועות. מגזין GameTrailers העניק למשחק ציון של 92 מתוך 100, בציינו שמדובר ב"מעשיה מספקת עם הרבה הזדמנויות לסגירת מעגל", ש"יש לשבח את המשחק על האותנטיות שבו" וש"הוא מדגים שכנראה הגענו לפסגה הטכנולוגית עם הדור הנוכחי של החומרה לסוג כזה של משחקים". הוא מסכם את דבריו באומרו ש"בעזרת המגוון הגדול שבו, האיכות הכוללת שלו, ההתקדמות המהירה, כמות מסיבית של תוכן וסיפור מספק, קל לשכוח את מעט הנקודות המחוספסות שבו... הניגוד המוחלט לגילטי פלז'ר".

מגזין הגרדיאן העניק למשחק ציון של 4 כוכבים מתוך 5, וציין ש"צריך להיזהר כאשר לוקחים את היופי של המשחק כמובן מאליו", בהתייחסותו לשעות המשחק הארוכות שחוקרות את השממות הנרחבות שבו, ומציין שהמשחק נראה כמו משהו שנלקח מתוך סרט של טרנס מאליק. מגזין Cinema Debate העניק לגרסה משופרת של המשחק 4 מתוך 5 כוכבים, בציינו ש"שדרוג הגרפיקה עושה פלאים לעולם שהמשחק מטיל אותך לתוכו. בוסטון של המאה ה-18 מרגישה חיה יותר כעת מאשר בשנת 2012... הפרטים בבניינים ניתנים להבחנה הרבה יותר, הרחובות המרוצפים, המבנים שעשויים מלבנים ומלט, רעפי העץ על כל בניין נראים כאילו מודלו בנפרד עד כדי שלמות - ומדובר בצעד גדול בהשוואה לחוסר הדיוק שמצוי בגרסה המשופרת לטרילוגיה של אציו... אזורי הספר הם לא פחות מרשימים ולוקחים חיים משל עצמם. חילופי העונות ניתנים יותר להבחנה... נראה כמו עולם פתוח חי יותר בדומה למשחקים כמו Far Cry 5 ו-Red Dead Redemption 2". מגזיני המשחקים IGN, GameSpot והמגזין הרשמי של Xbox העניקו למשחק ציון של 8.5 מתוך 10, כאשר מגזין IGN ציין ש"המשחק משיג כל כך הרבה, שאי אפשר שלא לכבד אותו. מעולם לא היה משחק עולם פתוח שנתן תפאורה שכל כך מרשים לחזות בה או בדברים שניתן לעשות בה". אולם, הוא הוסיף שלא כל האלמנטים במשחק מתמזגים יחדיו בצורה חלקה ואמינה, והצורה הנוסחאתית של המשימות לפעמים חותרת נגד תחושת החופש שיתר המשחק מבקש ליצור"; מגזין GameSpot ציין ש"המשחק לוקח סיכון עם הפתיחה שלו, הסיפור והדמויות שבו. הוא מרחיב את המשחקיות של הסדרה בדרכים מהנות ונבונות. כמו משחקים שאפתניים אחרים, לא כל חץ שנורה פוגע במטרה, אך קל לשקוע במשחק ההמשך הגדול והעשיר הזה"; המגזין הרשמי של Xbox ציין ש"המשחקיות המהוקצעת של המשחק והתפאורה העשירה מאוד הם מחזה שובה נפש. המשחק משפר את הנוסחאתיות המוכרת של הסדרה במגוון דרכים מעודנות אך מוחשיות, ומחויבותו הבלתי מתפשרת לסיפור היא נדירה ומרשימה". אולם, המגזין מתח ביקורת על בעיות קצב שיכולות לגרור את הקמפיין לשחקן יחיד עד לכדי עבודה מאומצת. רוב פיט ממגזין Demon Gaming העניק למשחק ציון של 8.3 מתוך 10 ופותח את ביקורתו בכך ש"אולי אני בעמדת מיעוט, אך אני מאמין בכל מאודי שהסגנון הישן שאומץ מהמשחק הראשון ועד 'Syndicate' הוא מבדר ומהנה יותר מאשר הסגנון המודרני והגנרי של 'Origins' ו-'Odyssey', לכן מה רבה הייתה שמחתי לכך להמשחק זכה לגרסה משופרת כמו במשחקים 'Rogue' והטרילוגיה של אציו". הוא מסכם את דבריו באומרו ש"למרות התחלה איטית ושליטה בעייתית בדמויות (בהשוואה לסטנדרטים של היום), המשחק הוא טונות של כיף. לא רק משחקים כמספר דמויות משני צידי הספקטרום, אלא גם גדלים ביחד עם הדמות הראשית וחווים את הנקודות החשובות בחייו בעומק והשקעה רבה. זה המשחק שהציג לסדרת המשחקים את הקרבות הימיים והרחיב על חניכי המתנקשים של האחווה".

כריס תורסטן ממגזין PC Gamer היה ביקורתי יותר, והעניק למשחק ציון 72 מתוך 100 בציינו ש"למשחק יש סיפור מעניין ומערכת קרבות ימיים פנטסטית, אך הם מוכתמים בידי עיצוב משימות איום ונורא וזחילה של מספר אלמנטים". המבקר חש שמשימות הבית מפחיתות מהתמה המרכזית ומהסיפור הראשי, ומשימות צדדיות שכתובות רע מענישות את השחקן. לדבריו, מדובר ב"הבנה תבניתית מאשר חשיבה יצירתית ותגובות בינאריות ללא מקום לחיוּת או לדינמיקה". חוזה אוטרו ממגזין 1Up.com העניק למשחק ציון B, אך הרגיש שמחזוריות המשחקיות הופכת למיושנת באומרו ש"המשחק יכול לשוט רק בגלל הצלחת קודמיו לפני שהוא שוקע בגלל עיצוב נוסחאתי". אריק קיין ממגזין פורבס מציין שבעוד שמדובר במשחק מרשים עם קנה מידה אדיר ממדים, הוא נופל מגדולתו כשהוא מנסה לעשות את הדברים נכון. לדבריו, מערכת הלחימה מצויה בפרדוקס, כאשר היא כיפית אך גם איומה, וזאת בגלל מערכת בינה מלאכותית של האויבים שלא תמיד מגיבה לתנועות השחקן. 

בעוד ביקורת אחת למשחק של אתר GamingBolt העניקה לו ציון 9 מתוך 10, ביקורת אחרת מאותו אתר ציינה שהמשחק אינו "Assassin's Creed II", חסרה לו ההשפעה המונומנטלית שהייתה למשחק השני הקלאסי, והוא חוסה בצילו בדיוק כמו ש"עלייתו של האביר האפל" חוסה בצילו של "האביר האפל". נמתחה באתר ביקורת על כך שדמויות המשחק אינן זכורות במיוחד, בהשוואה לדמויות משנה ממשחקים קודמים כמו לאונרדו דה וינצ'י, ניקולו מקיאוולי, ברתולומיאו ד'אלוויאנו, מריו אודיטורה ויוסוף טזים - שדמותו של אכילס דבנפורט זכתה לשימוש מזערי "ברמה נפשעת", ושלרעיון יחסי אב-בן בינו לבין קונור היה פוטנציאל לא ממומש; שדמויות כמו וושינגטון וצ'ארלס לי לא היו משכנעות מספיק ומכניות מדי; ושהסיום של המשחק היה מאכזב - במקום לתת לדזמונד אפשרות בחירה בין שתי אפשרויות, הוא בוחר באפשרות של ביטול הרצון החופשי - מה שנוגד את כל הגיון האידיאלים אליהם שואפים המתנקשים. לדברי המבקר, "המשחק הרגיש כמו רכבת מהירה כאשר לפתע הנהג לחץ על הבלמים - לא מדובר בעצירה הדרגתית, אלא בעצירה פתאומית ללא כל אזהרה, כשהאנשים בפנים מבולבלים וכועסים."

פסל בדמותו של קונור, שהוצג ב[[כנס חובבים שנערך בידי יוביסופט בקוויבק, קנדה.]]

דמותו הראשית של קונור זכתה לביקורות מעורבות. המבקרים ערכו לו השוואות לא מחמיאות לאביו היית'ם, כמו גם לדמויות הראשיות ממשחקים קודמים. ג'ואל גרגורי מהמגזין הרשמי של פלייסטיישן היה מאוכזב מקשת הסיפור של קונור, וציין שלמרות שכישוריו התפתחו לאורכו של הסיפור הראשי, אישיותו לא. בנוסף, הוא קרא לדמות "דקדקנית מאוד וחסרת הומור" וכן "משעממת מאלטאיר ורחוקה עולם ומלואו מאציו". המגזין הגרמני GamePro מתח ביקורת על החסך בפיתוח הדמות ועל אמונתה העיוורת במסדר המתנקשים, אך אישר את העובדה שמדובר בדמות חכמה יותר ממה שאנשים חושבים, ושדעתם תשתנה אם משחק המשך ל-Assassin's Creed III ימשיך לפתח את אישיותו. מייק ויליאמס ממגזין VG247 ציין שלא ניתנה לדמותו של קונור הזדמנות לזרוח, שהמוטיבציה האישית שלו זוכה להכללה בידי אישויות חזקות יותר מסביבו. לדבריו, הסיפור פשוט מושך את קונור קדימה, מוביל אותו מאירוע לאירוע במהפכה האמריקאית. אולם, יש רגעים בהם אישיותו של קונור מתחילה להציץ, במיוחד בסצנה בה הוא מגלה את בגידתו של וושינגטון, אך התגמול מתעמעם בעוד הסיפור רץ לקראת סיומו. בביקורת המגזין Word Press, שכותרתו "הולך לאיבוד בשממה", הסיפור כלל נרטיב חזק שהיה בשיאו כאשר אב ובנו נאלצו לכרות ברית אחד עם השני ולטשטש את נאמנותם למסדרים שלהם - היית'ם למסדר הטמפלרים וקונור לאחוות המתנקשים. מצד אחד, קונור מרגיש פחות שנאה לאביו ומבקש להבין אותו ואת מניעיו למלחמה בין המתנקשים לטמפלרים, ואילו מצד שני, היית'ם מציג את עצמו כחזק ומיומן יותר מקונור, אך הוא מסוקרן בידי הידיעה שיש לו בן, במיוחד כזה עם יכולות כמו של קונור. וברגע ששניהם חוברים יחדיו, דרכיהם נפרדות במהרה כשהאידאולוגיות של השניים מתנגשות.

=== תיאור הילידים ===
תיאורם של ילידי אמריקה במשחק "Assassin's Creed III" התקבל בביקורות מעורבות בקרב אנשי הקהילה. בהיותו יליד, קונור הפך לנושא סטראוטיפים המקושרים לילידי אמריקה, לדוגמה "הפרא האציל", ובהתחשב בעובדה שמשחקי Assassin's Creed הם אלימים מטבעם, לא כל הביקורות היללו את הדבר שהדמות הראשית של יליד אמריקה היא אלימה ותאוות דם. נשקו האייקוני של קונור הוא גרזן הטומהוק, שנראה בכל סצנת ביניים ובו הוא משתמש בקטלניות קיצונית, והדבר נחשב למעורר מחלוקת מכיוון שהנשק משרטט את דמותם של הילידים כפרימיטיביים, בו בעת שהוא מתאר את שלטון האדם הלבן עליהם מאחר שיש לו כלי נשק מתקדמים יותר. המשחק גם נקטל בשל השלכת חמלה מאולצת על דמותו של קונור בגלל ההתמקדות בסיפור המקור שלו ובחווייה שלו בכפר שאנשיו נשרפו בעודם בחיים, בעוד הוא מציל ועוזר לאנשים לבנים. למרות זאת, הביקורות החיוביות על המשחק מלאות באנשים שמציינים שעצם העובדה שקונור הוא הדמות הראשית תרמה לקהילת הילידים באמריקה יותר מאשר כל משחק אחר.

=== פרסים והוקרה ===
המשחק "Assassin's Creed III" היה מועמד לשישה פרסים בטקס משחקי הווידאו של רשת השידור SpikeTV, בקטגוריות משחק השנה, משחק ה-Xbox 360 הטוב ביותר, משחק הפלייסטיישן 3 הטוב ביותר, משחק הפעולה-הרפתקאות הטוב ביותר, הגרפיקה הטובה ביותר ודמות השנה (קונור). מגזין GameTrailers העניק למשחק את פרס משחק הפעולה-הרפתקאות הטוב ביותר לשנת 2012, בעוד מגזין Game Revolution הכריז עליו כמשחק השנה לשנת 2012. בטקס פרסי D.I.C.E של האקדמיה לאמנויות ולמדעים אינטראקטיבים, המשחק זכה בקטגוריית הישגים מיוחדים באנימציה, עם מועמדויות למשחק השנה ולהישגים מיוחדים בעיצוב סאונד. המשחק גם קיבל ארבע מועמדויות בטקס בחירת מפתחי המשחקים בקטגוריות הסאונד הטוב ביותר, הנרטיב הטוב ביותר, הטכנולוגיה הטובה ביותר ומשחק השנה.
{|class="wikitable mw-collapsible mw-collapsed" style="width:100%;"
! colspan="4" | רשימת פרסים ומועמדויות למשחק Assassin's Creed III
|-
! שנה !! פרס !! קטגוריה !! תוצאה
|-
| rowspan="9" align="center"| 2012
| rowspan="6"| 2012 Spike Video Game Awards
| משחק השנה
| 
|-
| המשחק הטוב ביותר בגרסת Xbox 360
| 
|-
| המשחק הטוב ביותר בגרסת PS3
| 
|-
| משחק הפעולה-הרפתקאות הטוב ביותר
| 
|-
| הגרפיקה הטובה ביותר
| 
|-
| דמות השנה (קונור קנוויי)
| 
|-
| rowspan="3"| 4th Annual Inside Gaming Awards
| העיצוב הסביבתי הטוב ביותר
| 
|-
| עיצוב הדמות הטוב ביותר (קונור קנוויי)
| 
|-
| בחירת הגיימרים
| 
|-
| rowspan="12" align="center"| 2013
| rowspan="3"| 16th Annual D.I.C.E. Awards
| משחק ההרפתקאות של השנה
| 
|-
| הישגים מיוחדים באנימציה
| 
|-
| הישגים מיוחדים בעיצוב סאונד
| 
|-
| 2013 Writers Guild of America Award
| הישגים מיוחדים בכתיבה
| 
|-
| rowspan="4"| 9th British Academy Video Games Awards
| הישגים בתחום הסאונד
| 
|-
| מולטיפלייר ומצב מקוון
| 
|-
| מוזיקה מקורית
| 
|-
| ביצוע (אדריאן יו, היית'ם קנוויי)
| 
|-
| rowspan="2"| 13th Annual Game Developers Choice Awards
| הסאונד הטוב ביותר
| 
|-
| הטכנולוגיה הטובה ביותר
| 
|}

=== מכירות ===
ב-30 במרץ 2012, חברת יוביסופט ציינה שבמשך שלושת השבועות מאז החל הקמפיין להזמנה מוקדמת של המשחק, מספרי המכירות בארצות הברית עברו את הסך הכולל של המשחק "Assassin's Creed: Brotherhood" ופי עשרה מהסך הכולל של המכירות המוקדמות למשחק "Assassin's Creed: Revelations". ב-25 באוקטובר 2012, החברה ציינה שהמשחק הוא הנמכר ביותר בהזמנה מוקדמת בהיסטוריה של החברה, בכמות כמעט כפולה ממחזיק השיא הקודם, "Revelations".

המשחק הוא שיאן המכירות ברחבי הממלכה המאוחדת בשבוע הראשון ליציאתו, ומהמכירות הטובות ביותר בסדרה עד כה. הייתה זו ההרצה הגדולה ביותר בהיסטוריה של ההוצאה לאור, והשלישית בגודלה בממלכה המאוחדת לשנת 2012 (אחרי Call of Duty: Black Ops 2 ו-FIFA 13). היא הכפילה את היקף המכירות השבועי של "Assassin's Creed II" ועקפה את אלה של "Revelations" ב-117 אלף עותקים. לפי יוביסופט, המשחק מכר מעל ל-3.5 מיליון עותקים בשבוע הראשון ליציאתו, עלייה שנתית של מאה אחוזים מ-"Revelations". ב-12 בדצמבר 2012, יוביסופט הכריזה שהמשחק מכר 7 מיליון עותקים ברחבי העולם, וכשלושה חודשים אחרי, ב-7 בפברואר 2013, המשחק מכר 12 מיליון עותקים ברחבי העולם, ובכך המשחק הפך לנמכר ביותר בזיכיון המשחקים.

== משחק המשך ==

{| class="toccolours" style="float: left; margin-left: 1em; margin-right: 2em; font-size: 90%; background:#F8F8FF; color:black; width:45em; max-width: 40%;" cellspacing="5"
|-
| style="text-align: right;" |
: "העיקר במשחקי Assassin's Creed הוא נושא המחזוריות - יש את המחזוריות של אציו ואת המחזוריות של אלטאיר, ושתיהן אמורות להסתיים עם המשחק 'Revelations'. יש לנו גם את המחזוריות של דזמונד, שמיועדת להסתיים בדצמבר 2012. אולם עדיין קיימים מחזורים רבים נוספים בזיכיון, וזהו כל העניין. ההיסטוריה היא מגרש המשחקים שלנו.אלכסנדר אמנצ'יו, המנהל היצירתי של המשחק Assassin's Creed: Revelations, בראיון מאוקטובר 2011.
|}

בספטמבר 2012, הכותב הראשי של הזיכיון קורי מיי ציין שעלילת המשחק "Assassin's Creed III" משאירה הרבה מקום למשחקי המשך אפשריים. ג'וליאן לאפרייה, מפיק-שותף של המשחק, ציין שמשחקים נוספים בסדרת Assassin's Creed בכיכובו של קונור תלויים בתגובות אליו, והוסיף ש"יצרנו שלושה משחקים עם אציו כי אנשים אהבו את הדמות". בנובמבר 2012, מגזין Gaming Liberty ערך סקר משוער של יוביסופט, שהציע שמשחק שנתי חדש מיועד לצאת בשנה הבאה. הסקר שאל את קוראיו מה ירגישו לגבי חזרתם של דזמונד, קונור ותפאורת המהפכה האמריקנית, והאם הם ירכשו את המשחק במידה וייצא, תוך התייחסות לשיטת השיווק של שני משחקים עוקבים כמו שיוביסופט עשו עם "הטרילוגיה של אציו". הסקר גם שאל איך ירגישו השחקנים על מצב של שיתוף-פעולה, וכן כיצד הם מרגישים בנושא המשחק "Uncharted 3: Drake's Deception" של חברת Naughty Dog, תוך רמיזה למשחקיות מתוסרטת יותר.

ב-28 בפברואר 2013, יוביסופט פרסמה תמונה פרסומית וכרזה למשחק Assassin's Creed הבא שלה, וזאת בעקבות דליפות של חומר שיווקי כמה ימים קודם לכן. המשחק, Assassin's Creed IV: Black Flag, משמש כהמשך לסיפור המודרני ב-Assassin's Creed III, וכפריקוול לסיפור האבות הקדמונים. הסיפור מתרחש בהאיים הקריביים במהלך תקופת תור הזהב של הפיראטים ומתרכז בדמותו של אדוארד קנוויי, אביו של היית'ם קנוויי וסבו של קונור, שתי דמויות הפרוטגוניסטים ב-Assassin's Creed III.

== קישורים חיצוניים ==

* [https://www.ubisoft.com/en-gb/game/assassins-creed/assassins-creed-3-remastered Assassin's Creed III] באתר הרשמי של יוביסופט
* [https://assassinscreed.fandom.com/wiki/Assassin%27s_Creed_III Assassin's Creed III] בפרויקט פאנדום של סדרת משחקי Assassin's Creed
* [https://www.youtube.com/@UbisoftNA/search?query=assassin%27s%20creed%20III Assassin's Creed III] בערוץ הרשמי של יוביסופט ביוטיוב
* 
* 
* [https://www.korkahnawake.org/ המרכז לתרבות ושפות Kanien’kehá:ka Onkwawén:na Raotitióhkwa]

ביקורות:
* [http://www.vgames.co.il/article/17176.html ביקורת המשחק: Assassin's Creed III], אתר [http://www.vgames.co.il משחקים] ויגיימס, 
* [https://web.archive.org/web/20121130035311/http://www.games.co.il/article8892.html ביקורת Assassin's Creed 3] באתר הגיימינג Games.co.il 

== הערות שוליים ==

קטגוריה:Assassin's Creed
קטגוריה:משחקי וידאו משנת 2012
קטגוריה:משחקי פלייסטיישן 3
קטגוריה:משחקי פלייסטיישן 4
קטגוריה:משחקי Xbox 360
קטגוריה:משחקי Xbox One
קטגוריה:משחקי נינטנדו סוויץ'
קטגוריה:משחקי Wii U
קטגוריה:משחקי עולם פתוח ממוחשבים
קטגוריה:משחקי פעולה-הרפתקאות
קטגוריה:משחקי התגנבות ממוחשבים
קטגוריה:משחקי וידאו שפותחו בקנדה